ร่าง พ.ร.บ.คุ้มครองแรงงาน (ฉบับที่ ...) พ.ศ. ... เพิ่มสิทธิประโยชน์คุ้มครองลูกจ้าง ผ่านการรับฟังความคิดเห็นจากทุกฝ่ายที่เกี่ยวข้อง
นายวิวัฒน์ ตังหงส์ อธิบดีกรมสวัสดิการและคุ้มครองแรงงาน ชี้แจงกรณีมีสื่อสิ่งพิมพ์บางฉบับเผยแพร่คำสัมภาษณ์ซึ่งกล่าวถึงกรณีที่สภานิติบัญญัติเเห่งชาติ (สนช.) พิจารณาผ่านร่าง พ.ร.บ.คุ้มครองแรงงาน (ฉบับที่ ...) พ.ศ. ... ว่ากฎหมายฉบับดังกล่าวเนื้อหาสำคัญโดยเน้นเพิ่มสิทธิประโยชน์คุ้มครองลูกจ้างให้มากขึ้น ซึ่งในส่วนของนายจ้างหรือสถานประกอบการถือว่าได้รับผลกระทบเป็นอย่างมาก โดยเฉพาะนายจ้างต้องแบกรับภาระมากขึ้น
 
นายวิวัฒน์ ตังหงส์ อธิบดีกรมสวัสดิการและคุ้มครองแรงงาน กล่าวว่า กรณีดังกล่าวในการยกร่างพระราชบัญญัติคุ้มครองแรงงาน(ฉบับที่ ..) พ.ศ. .... ได้ดำเนินการผ่านคณะกรรมการไตรภาคี ซึ่งประกอบด้วยฝ่ายนายจ้าง ลูกจ้างและภาครัฐ รวมทั้งได้ดำเนินการประชุมรับฟังความคิดเห็นจากทุกฝ่ายที่เกี่ยวข้องและรับฟังความคิดเห็นผ่านทางเว็บไซต์ของกรมสวัสดิการและคุ้มครองแรงงาน ผลการรับฟังส่วนใหญ่เห็นด้วยในหลักการเนื่องจากเป็นการขยายการคุ้มครองลูกจ้างมากขึ้น
 
นอกจากนี้ กรมสวัสดิการและคุ้มครองแรงงาน ได้ดำเนินการยกร่างพระราชบัญญัติคุ้มครองแรงงาน (ฉบับที่ ..) พ.ศ. .... โดยคณะกรรมการไตรภาคี ทั้งนี้ร่างพระราชบัญญัติดังกล่าว มีวัตถุประสงค์หลักเพื่อให้ความคุ้มครองแก่ลูกจ้างตามสิทธิขั้นพื้นฐาน โดยเป็นการแก้ไขบทบัญญัติบางประการให้เหมาะสมกับสภาพการณ์ปัจจุบันเนื่องจากพระราชบัญญัติคุ้มครองแรงงาน พ.ศ. 2541 ใช้บังคับมาเป็นเวลานาน และได้มีการเปิดรับฟังความคิดเห็นจากทุกฝ่ายตามมาตรา 77 ของรัฐธรรมนูญแล้ว เมื่อวันที่ 21 กุมภาพันธ์ 2560 ณ โรงแรมเจ้าพระยาปาร์ค กรุงเทพฯ ซึ่งมีผู้เข้าร่วมแสดงความคิดเห็นจากหน่วยงานภาคเอกชน ภาครัฐและประชาชนทั่วไป จำนวน 297 คน และเปิดรับฟังทางเว็บไซต์กรมสวัสดิการและคุ้มครองแรงงาน (www.labour.go.th) ในช่วงระหว่างวันที่ 24 เมษายน ถึง 26 พฤษภาคม 2560 มีผู้สนใจเข้าชมเพื่อศึกษาร่างกฎหมาย จำนวน 235 คน
โดยการเปิดรับฟังความคิดเห็นทั้งสองช่องทางส่วนใหญ่เห็นด้วยในหลักการเนื่องจากเป็นการขยายการคุ้มครองลูกจ้างมากขึ้น แต่มีบางส่วนที่เห็นว่าอาจเพิ่มภาระให้นายจ้าง ซึ่งก็ได้นำผลการรับฟังมาวิเคราะห์ผลกระทบและจัดทำคำชี้แจงเหตุผลและเปิดเผยให้ประชาชนทราบทางเว็บไซต์กรมสวัสดิการและคุ้มครองแรงงานแล้ว นอกจากนี้ ในการพิจารณาร่างของสภานิติบัญญัติแห่งชาติก็ได้นำผลการรับฟังความคิดเห็นมาประกอบการพิจารณาด้วย

สำหรับบทบัญญัติบางประการ อาทิ การเพิ่มสิทธิค่าชดเชย 400 วันให้ลูกจ้างที่อายุงาน 20 ปีขึ้นไปและถูกเลิกจ้างโดยไม่มีความผิด อาจจะเป็นการเพิ่มภาระให้นายจ้างบ้างเล็กน้อย แต่ลูกจ้างที่ทำงานกับนายจ้างมายาวนาน 20 ปีขึ้นไป ถือเป็นผู้ที่ภักดีต่อองค์กรและทำคุณประโยชน์ให้แก่นายจ้างอย่างมาก ดังนั้นสิทธิค่าชดเชย 400 วันดังกล่าวถือเป็นการตอบแทนคุณงามความดีแก่ลูกจ้าง และเป็นเงินให้กับลูกจ้างที่มีอายุมากและเกษียณอายุตามข้อบังคับของนายจ้างใช้ดำรงชีพภายหลังจากออกจากงานไปแล้วและอาจหางานใหม่ได้ยาก อย่างไรก็ตามเมื่อพระราชบัญญัติดังกล่าวได้ประกาศลงในราชกิจจานุเบกษาและก่อนมีผลบังคับใช้ กรมสวัสดิการและคุ้มครองแรงงานจะดำเนินการให้เจ้าหน้าที่ทั้งส่วนกลางและส่วนภูมิภาคลงพื้นที่เร่งสร้างความเข้าใจ รวมทั้งชี้แจงหลักการ เหตุผลของกฎหมายและแนวทางการปฏิบัติตามกฎหมายแก่นายจ้าง ลูกจ้างด้วย